《南明山宝相寺十五题 其四 石城山》
宋代·释显忠

溪尽见石城，寺在石城里。崖缺露遥村，门开对寒水。

况非雉堞成，无以金汤比。梵众此安栖，俗驾来有几。

作者简介：释显忠，号祖印禅师，仁宗嘉祐间人（《嘉泰会稽续志》卷四）。为南岳下十一世，金山颖禅师法嗣，住越州石佛寺。事见《五灯会元》卷一二。今录诗十八首。